钦定古今图书集成/理学汇编/学行典/第293卷 > 礼记 > 《檀弓》
## 钦定古今图书集成/理学汇编/学行典/第293卷 > 礼记 > 《檀弓》

子张病，召申详而语之曰：“君子曰终，小人曰死。吾今
日其庶几乎！”

〈大全〉长乐陈氏曰：“君子、小人、曰终、曰死之别，盖言人生斯世，当尽人道。君子之人，人道既尽，则其死也为能终其事，故以终称之；若小人则无可尽之道，只是形气消尽，故称之曰死。终以道言，死以形言。子张言‘庶几’者，盖以生平持身，唯恐有不尽之道，今至将没，幸其得以尽道而终，亦犹曾子知免之意。”